Pernille Skipper (EL), 2013-04-16:
Tak for det.
Jeg vil ikke begynde at gentage de mange foregående ordførere, som har gennemgået alle konsekvenserne af den her lov, men jeg vil starte med at sige til dem, der sidder på tilhørerpladserne, at det ikke er lige så kedeligt, som det lyder til.
Det er et nybrud, vi er i gang med at førstebehandle i dag.
Ud over at alle Folketingets partier er blevet enige, tager vi ikke bare et lille skridt, men et rigtig stort skridt i retning af at sikre ordentlige forhold for de mennesker, som af den ene eller den anden grund er på en institution i Danmark.
Det kan, som de foregående ordførere har sagt, være udsatte unge, det kan være mennesker med handicap, alle mulige grupper kan af forskellige årsager have behov for, at vi som samfund hjælper dem, og at de skal være på en institution, hvor der er professionelle, som kan bidrage til, at de får et ordentligt, godt og ligeværdigt liv ligesom os andre.
Det har vi ikke altid kunnet levere i den forudgående tid, og det håber vi i Enhedslisten meget at vi kan rette op på med det her lovforslag, og faktisk tror vi også på, at det kan der blive rettet op på.
Først og fremmest får vi jo et reelt uafhængigt tilsyn.
Det har været sådan, som nogle af de andre har sagt, at kommunerne har ført tilsyn med deres egne opholdssteder, og det svarer lidt til, at bygherrer fører tilsyn med arbejdsmiljøet på egen byggeplads.
Det er der ikke rigtig nogen, der som udgangspunkt kan have helt tillid til, og vi har også set, at det er gået galt.
I Enhedslisten ville vi gerne have haft, at man fik et statsligt tilsyn, at vi simpelt hen helt tog opgaven væk fra kommunerne, fordi vi synes faktisk, at de har klaret det relativt dårligt, men det, vi er glade for at regeringen og de andre forligspartier vil være med til, er, at vi får en statslig auditenhed, som kan holde øje med de egentlige kommunale tilsyn, men som også kan noget helt andet og måske endnu mere vigtigt, nemlig være med til at udvikle og kvalitetssikre de enkelte tilsyn, sådan så det ikke bare bliver et vågent øje, men også en hjælpende hånd til institutionerne til hele tiden at blive bedre i deres opgave med at støtte og hjælpe de borgere, der har brug for det.
Det gør vi jo netop også.
Vi stiller krav til opholdsstederne med den her lovgivning, vi kræver dokumentation, vi begynder at arbejde med klare kvalitetsindikatorer.
Det lyder som sådan nogle flotte ord, men det er altså noget, som i sidste ende betyder noget for, at vi hele tiden bliver bedre til at støtte og hjælpe de borgere, der har brug for hjælp.
Det sidste, som jeg vil rose, og som jeg ved er en helt egenhændig idé fra socialministerens side, er, at vi får en whistleblowerordning, så brugerne på de enkelte opholdssteder, deres pårørende, familiemedlemmer eller andre, de ansatte kan ringe ind anonymt og sige til, hvis de føler, at der er noget, hvis de ser noget, som der er nogle der burde gøre noget ved.
Vi sikrer os altså, at der ikke er nogen, som holder sig tilbage med kritik, fordi de måske er bange for at miste deres job eller gøre sig uvenner med nogle.
Det er måske endnu mere vigtigt, at vi får alle sagerne frem, for nok er det ubehageligt, når noget lander på forsiden – som SF's ordfører siger, en ubehagelig historie kan være rigtig ubehagelig at have på forsiden af en avis – men det er nok endnu mere ubehageligt, hvis det aldrig bliver opdaget.
Så Enhedslisten støtter selvfølgelig det her lovforslag.